PROGRAMA DE ACTOS
 
(Recitais poéticos multilingües)

Venres 2 de outubro:
 
ás 12:00h no Centro Maruxa Mallo
 
En colaboración co Concello de Pontevedra. Especialmente dirixido a clubs 
[bookmark: _GoBack] de lectura dos IES do municipio, pero igualmente aberto ao resto de cidadanía. Recital en linguas orixinais, seguido das versións en galego realizadas para a ocasión

Quince travesías dan xa para ensanchar moito un mapa. O Obradoiro Internacional de Tradución Poética “Con barqueira e remador” alcanza coa edición deste ano esa cifra e volve botar áncoras na illa de San Simón para reunir seis novas voces chegadas dende a India ata Euskadi, de Croacia/Grecia ata Polonia, dos Países Baixos a Pontevedra, para que embarquen versos en caxemir, frisón, croata, polaco, éuscaro e galego. Linguas con moi diferentes dimensións, historias e estatutos, pero traballando en pé de igualdade e abrindo, unhas para as outras, novas rutas de navegación. Porque en San Simón non hai linguas maiores nin menores: só seis sistemas literarios e seis maneiras de nomear o mundo que, durante unha semana, deixan de ser distantes.
 
Co inglés facendo de ponte —ou de remo—, cada poeta traducirá as demais e será traducido por elas para descubrir todo aquilo que un verso leva consigo e ningún dicionario consegue conter. Así, cada lingua prestará os seus recursos ás outras para regresar da viaxe transformada.
 
Décimo quinta travesía. Novas barqueiras e remadores, novas ribeiras ás que chegar. Coordinado por Yolanda Castaño baixo a organización da Dirección Xeral de Cultura da Consellería de Cultura, Lingua e Xuventude, e coa colaboración doutras entidades, o proxecto celebra quince edicións comprobando que ás veces basta unha illa, seis linguas e unha presa de poemas para ensanchar o mapa.
 
. 
 Poeta en frisón e neerlandés, Tsead Bruinja (Rinsumageest, 1974) debutou en frisón no ano 2000 e en neerlandés en 2003. Foi Poeta Laureado dos Países Baixos entre 2019 e 2020 e, como tal, durante dito período exerceu como embaixador da poesía e escribiu textos inspirados na actualidade do país. En 2022 publicou a antoloxía De eerste bloemlezing van de Nederlandse poëzie (Querido), iniciada durante o seu mandato e concibida como unha visión máis inclusiva da poesía dos Países Baixos, incorporando todas as linguas, linguas rexionais e dialectos presentes no seu territorio, así como voces procedentes de Suriname, Indonesia, as Antillas ou das novas comunidades migrantes. Compila antoloxías, exerce a crítica literaria, presenta actos, entrevista autores/as e ofrece recitais, ademais de colaborar habitualmente con creadores e creadoras chegados/as das artes visuais, a tipografía e o deseño. A súa obra transcende o libro e pode atoparse tamén en edificios, espazos públicos e establecementos comerciais. Desde 2012 é profesor de poesía na Universidade das Artes de Arnhem.
 
 
O navarro Angel Erro (Pamplona, 1978) é un escritor en lingua éuscara e tradutor. A súa obra caracterízase polo ton reflexivo, a ironía e o diálogo coa tradición clásica. Publicou os poemarios Eta harkadian ni (E na Arcadia eu), Gorputzeko humoreak (Os humores corporais), Poema liburu bat irakurtzeko jarraibideak (Instrucións para ler un libro de poemas) e Itzulpena-Traducción, cos que obtivo recoñecementos como o Premio da Crítica, o Premio Lauaxeta de Poesía ou o Premio das Librarías Navarras. É tamén autor do dietario Lerro etena (Elkar, 2019). Os seus textos foron incluídos en diversas antoloxías, tanto de poesía vasca, como Las aguas tranquilas (Renacimiento, 2017), como de poesía queer, entre elas De Chueca al cielo (Concello de Madrid, 2018) e Amores Raros (Instituto Cervantes, 2025). Traduciu ao éuscaro autores como Emily Dickinson ou Grégoire Bouillier e, máis recentemente, verteu ao castelán Aguas Madres, de Leire Bilbao (2023), Estación en curva, de Uxue Apaolaza (2023), e Entre todas las mujeres, de John McGahern (2025). Durante máis de dez anos escribiu unha columna diaria no xornal en lingua vasca Berria.
 
Tamara Andrés (Combarro, 1992) formouse en tradución e literatura comparada. Doutora en Tradución e Paratradución pola Universidade de Vigo e investigadora da Biblioteca da Tradución Galega, traballa como editora na Editorial Galaxia.
 
Como poeta, destacan os poemarios para non concretarme (2024), bosque vermello (2019), irmá paxaro (2019; ilustrado por María Montes) e Corpo de Antiochia (2017). No ano 2026 publicou Eu son de aquí e de alá (2026), sobre a poeta Matilde Lloria, e no 2020 o álbum poético Distancias, a canda Marcos Viso. Ademais de participar en festivais internacionais e programas literarios, textos seus foron traducidos a diversas linguas e publicados en revistas e obras colectivas. 
 
Como tradutora literaria, para alén dos máis de vinte títulos infantoxuvenís que ten vertido ao galego, cómpre salientar traballos recentes coma unha antoloxía poética de Vicent Andrés Estellés (Premio 2024 de Tradución da Universidade de Vigo) ou, xunto a Oriana Méndez, As iluminacións, de Arthur Rimbaud (2024, XXII Premio de Tradución Plácido Castro).
 
 
Krystyna Dąbrowska (1979) é unha poeta, ensaísta e tradutora polaca residente en Varsovia. De entre os seus seis libros de poesía, os máis recentes son Miasto z indu (Cidade de indio, 2022) e Wiersze wybrane (Poemas escollidos, 2025). O seu novo poemario, Telefon i inne wiersze (Teléfono e outros poemas), publicarase no outono de 2026. Foi distinguida con premios coma o Wisława Szymborska, o Kościelski e o Premio Literario da Cidade de Varsovia. Con obra foi traducida a máis de vinte linguas e publicada internacionalmente, ten volumes en inglés, italiano, alemán, sueco e portugués. A edición inglesa Tideline (2022) foi finalista do Derek Walcott Poetry Prize, finalista do National Translation Award de ALTA, e en 2024 recibiu un premio Pushcart. Como tradutora, verteu ao polaco autores como W. C. Williams, Charles Simic, Kim Moore e Nuala Ní Dhomhnaill, ademais de tres libros de Louise Glück. Foi escritora residente no International Writing Program da Universidade de Iowa, Art Omi (EE. UU.), Kyoto Writers Residency (Xapón) e o International Writers’ Workshop da Hong Kong Baptist University.
 
 
Marija Dejanović é unha poeta e editora que vive entre Croacia e Grecia. Estudou Literatura Comparada e Pedagoxía na Universidade de Zagreb. É autora de tres libros de poesía publicados en Croacia, Grecia, Estados Unidos, Macedonia do Norte, Lituania e Serbia. A súa obra foi recoñecida cos premios Goran, Kvirin e Zdravko Pucak, e foi finalista do Premio Tin Ujević. Tamén se publicaron seleccións trilingües da súa poesía en Alemaña, Turquía, Lituania e Grecia. A tradución ao inglés do seu último libro, Kindness Separates Night from Day, foi destacada pola Poetry Foundation e incluída entre as traducións máis salientables por World Literature Today. A súa poesía foi traducida a máis de vinte linguas e presentada en numerosos festivais literarios internacionais por toda Europa. Foi beneficiaria de diversas bolsas e participou en múltiples residencias internacionais para escritores. É membro da Asociación de Escritores de Croacia e do PEN Croata. Colabora coa editorial Thraka e é codirectora artística, xunto con Thanos Gogos, do Festival Internacional de Poesía de Tesalia.
 
 

